Hverjir fengu Nóbelsverðlaunin í læknavísindum 2019 og fyrir hvað ? Allar lífverur þurfa súrefni til þess að vinna orku úr fæðuefnum . Mikilvægi súrefnis hefur verið þekkt öldum saman en það er ekki fyrr en nýlega sem vísindamenn áttuðu sig á því hvernig frumur lífvera laga sig að breytingum á súrefnismagni . Nóbelsverðlaunin í læknisfræði árið 2019 tengjast þessu en þau hljóta þrír vísindamenn fyrir grundvallaruppgötvanir á því hvernig fruman bregst við súrefni og súrefnisskorti . Vísindamennirnir eru William G. Kaelin Jr. við Harvard-háskóla , Sir Peter J. Ratcliffe við Francis Crick-stofnunina í London og Gregg L. Semenza við Johns Hopkins-háskóla . Nóbelsverðlaunahafar í læknisfræði 2019 . Súrefni er hverri einustu frumu lífsnauðsynlegt og án þess gætu frumur ekki starfað . Það var stórt skref fyrir þróun lífs á jörðinni þegar frumur fóru að nota súrefni til að knýja áfram efnaverksmiðju sína til orkuframleiðslu . Þessi „ nýsköpun “ varð til þess að líf á jörðunni tók stakkaskiptum , heilkjörnungar urðu til , síðar fjölfruma lífverur og einhvern tímann löngu síðar lífverur sem kallast Homo sapiens . Þegar súrefni varð lykilsameind í orkuframleiðslu lífvera gat margfalt meiri orka myndast við niðurbrot fæðusameinda og lífverur gátu skyndilega farið að gera mun flóknari hluti ; búa til flóknar sameindir , senda flókin skilaboð og ýmislegt annað . En þetta skref var einnig því verði keypt að lífverur þurftu að hafa hemil á súrefninu þar sem það getur valdið miklum usla í of miklu magni . Það knýr ekki aðeins áfram orkumyndun heldur getur það einnig myndað ýmis konar skaðlegar sameindir . Rauð blóðkorn . Við súrefnisskort fer af stað viðvörunarkerfi sem meðal annars sendir út skilaboð um að framleiða fleiri rauð blóðkorn til að flytja súrefni um líkamann . Við venjulegar kringumstæður er súrefnisframboð nokkuð stöðugt en þegar súrefni skortir fer viðvörunarkerfi af stað . Þetta viðvörunarkerfi sendir samstundis út skilaboð með sameind sem heitir HIF - 1 α ( H stendur fyrir hypoxia sem þýðir ' lítið súrefni' og IF fyrir inducible factor ) inn í kjarna frumunnar um að bregðast við með umbreytingu á efnaskiptum , senda skilaboð um að framleiða fleiri rauð blóðkorn til að flytja súrefni um líkamann og jafnvel að búa til fleiri æðar . Þegar allt er eðlilegt framleiðir fruman sameindina HIF - 1 α og eyðileggur hana samstundis aftur . Það sem eyðileggur HIF - 1 α er ensím sem knúið er áfram af súrefni . Þegar súrefni lækkar í frumunni hættir hún að eyðileggja HIF - 1 α sem þá ferðast inn í kjarnann og sendir hættuskilaboðin um súrefnisskort . Það eru margir leikendur í þessari skilaboðakeðju og vitað er að gallar ( meðal annars stökkbreytingar ) geta valdið sjúkdómum . Þar má meðal annars nefna stökkbreytingar í genunum sem skrá fyrir súrefnis-skynjunarensímin ( EGLN 1 - 3 ) en slíkir gallar tengjast myndun á of mikið af blóðrauða ( rauðum blóðkornum ) . Einnig veldur stökkbreyting í geninu VHL aukinni hættu á krabbameinum ( í nýrum og fleiri líffærum ) , en VHL tekur einmitt þátt í niðurbroti HIF - 1 α . Vísindamenn hafa uppgötvað að sum ( sennilega mörg ) krabbamein hafa truflun í þessu kerfi . Þau fara að hegða sér eins og þau séu stöðugt undir súrefnisskorti . Þetta leiðir til þess að æxlið fer að búa til æðar og fær þannig blóð til vaxtar . Þau breyta einnig efnaskiptum sínum , en skilningur á þeim flóknu breytingum skiptir verulegu máli fyrir krabbmeinsfrumuna . Það hefur einnig verið uppgötvað að í sumum þjóðflokkum sem búa mjög hátt og því við viðvarandi súrefnisskort , eru erfðabreytileikar í þessu súrefnisskynjunarkerfi sem valda því að þau framleiða meiri blóðrauða heldur en við flest hin . Rannsóknir þeirra Kaelin , Ratcliffe og Semenza á því hvernig súrefnismagn hefur áhrif á efnaskipti og lífeðlisfræðilega starfsemi eru taldar geta leitt til nýrra aðferða til þess að takast á við krabbamein , blóðleysi og fleiri sjúkdóma .